พ.ร.บ.ใหม่ดูดเงินฝากแบงก์ล้างหนี้ 2 แสน ล. กองทุนฟื้นฟูฯ คุยหนี้ลดวูบ
กองทุนเพื่อการฟื้นฟูฯปลื้ม สิ้นเดือน มิ.ย.จ่ายคืนหนี้เงินกู้ FIDF1 และ FIDF3 ได้แล้วกว่า 227,000 ล้านบาท เชื่อจ่ายหมดได้ภายในปี 2573 หรือ 15 ปีข้างหน้า เร็วกว่ากำหนดถึง 6 ปี ขณะที่จ่อนำ BAM เข้าตลาดหุ้น และโอนขายหุ้นกรุงไทยให้ซุปเปอร์โฮลดิ้ง ตามแนวทางซุปเปอร์บอร์ด,นางสาวปรียานุช จึงประเสริฐ ผู้อำนวยการอาวุโส ฝ่ายจัดการกองทุน ธนาคารแห่งประเทศไทย (ธปท.) เปิดเผยว่า จากการดำเนินการตาม พ.ร.ก.ปรับปรุงการบริหารหนี้เงินกู้ฯ พ.ศ.2555 ซึ่งรัฐบาลได้โอนหนี้เงินกู้พันธบัตรกองทุนเพื่อการฟื้นฟูและพัฒนาระบบสถาบันการเงิน (กองทุนเพื่อการฟื้นฟู) ก้อนที่ 1 และก้อนที่ 3 (เงินกู้ FIDF1 และ FIDF3) ให้กองทุนเพื่อการฟื้นฟูฯ ชำระคืนต้นเงินกู้และดอกเบี้ย โดยตั้งเป้าหมายที่จะชำระคืนทั้งก้อนเสร็จสิ้นภายในเวลา 24 ปีนับจากปี 2555,ทั้งนี้ ตั้งแต่เดือน ต.ค.2555 เป็นต้นมา จนถึงเดือน มิ.ย.2558 กองทุนฯ ได้นำส่งเงินเพื่อชําระต้นเงินกู้ ดอกเบี้ย และค่าบริหารจัดการหนี้ FIDF1 และ FIDF3 รวมแล้ว 227,654 ล้านบาท แบ่งเป็นการชำระคืนต้นเงินกู้ 99,794 ล้านบาท โดยชำระจากเงินของกองทุนเพื่อการฟื้นฟูฯ ที่ได้รับจากการรับชําระหนี้จากลูกหนี้ และเงินปันผลจากสถาบันการเงินที่กองทุนเพื่อการฟื้นฟูถือหุ้นอยู่ รวมเป็นเงินทั้งสิ้น 97,268 ล้านบาท และสินทรัพย์คงเหลือจากบัญชีผลประโยชน์ฯ จำนวน 2,526 ล้านบาท ขณะที่ได้ชำระค่าดอกเบี้ย 127,849 ล้านบาท และชำระค่าบริหารจัดการ 11 ล้านบาท โดยส่วนนี้มีแหล่งเงินมาจากเงินนำส่งจากสถาบันการเงิน,กองทุนฯเตรียมที่จะชำระคืนต้นเงินกู้ เพิ่มอีก 34,547 ล้านบาท และชำระดอกเบี้ยเพิ่มอีก 8,140 ล้านบาทในช่วงเดือน ก.ค.-ก.ย.ที่จะถึงนี้ (ไตรมาสที่ 4 ของปีงบประมาณ 58) โดยเป็นเงินของกองทุนเพื่อการฟื้นฟู 24,547 ล้านบาท และเงินนำส่งจากสถาบันการเงิน 18,140 ล้านบาทและจากการชำระหนี้ดังกล่าวจะมีผลทำให้ยอดหนี้ลดลงมาก ต่ำกว่า 1 ล้านล้านบาท เป็นครั้งแรก โดยมียอดคงเหลือทั้งสิ้นประมาณ 998,791 ล้านบาท,นางสาวปรียานุช กล่าวว่า หลังจากประเมินสินทรัพย์และแนวทางการบริหารจัดการสินทรัพย์ของกองทุนเพื่อการฟื้นฟูฯ ซึ่งมีแหล่งเงินในการชําระหนี้ใน 4 ส่วนคือ กำไรสุทธิของ ธปท. สินทรัพย์คงเหลือ ในบัญชีผลประโยชน์ประจำปีตามกฎหมายว่าด้วยเงินตรา สินทรัพย์ของกองทุนเพื่อการฟื้นฟูฯ และเงินนำส่งประจำปีจากสถาบันการเงินเห็นว่ากองทุนเพื่อการฟื้นฟูฯจะสามารถชำระหนี้เงินต้นและดอกเบี้ยได้เสร็จสิ้นทั้งจำนวนก่อนกำหนดไว้ประมาณ 6 ปี โดยคาดว่าจะชำระหนี้ได้หมดภายใน 15 ปี หลังจากนี้ หรือภายในปี 2573 จากเดิมที่คาดว่าจะชำระคืนหมดในปี 2579,ทั้งนี้ แนวทางการบริหารจัดการสินทรัพย์เพื่อหาเงินมาชำระหนี้ในช่วงต่อไปยังเป็นเงินปันผลจากหุ้นที่กองทุนเพื่อการฟื้นฟูฯถืออยู่เป็นหลัก ซึ่งปกติจะได้เงินเข้ามาประมาณปีละ 9,000 ล้านบาท นอกจากนั้น เป็นการเรียกชำระคืนหนี้ของลูกหนี้สถาบันการเงินที่ปิดกิจการในช่วงปี 2540 รวมทั้งวางแนวทางในการขายหุ้นบริษัทต่างๆที่กองทุนเพื่อการฟื้นฟูฯถืออยู่จากการได้รับโอนมาจากสถาบันการเงินที่ปิดกิจการออกไป โดยพิจารณาสภาพตลาดเป็นสำคัญ,นอกจากนั้น กองทุนเพื่อการฟื้นฟูฯยังอยู่ระหว่างการเตรียมการนำบริษัทบริหารสินทรัพย์กรุงเทพพาณิชย์ จำกัด (BAM) ซึ่งกองทุนเพื่อการฟื้นฟูฯถือหุ้น 100% กระจายหุ้นบางส่วนเข้าตลาดหลักทรัพย์แห่งประเทศไทยโดยอยู่ระหว่างขั้นตอนการจัดจ้างที่ปรึกษาทางการเงิน และโอนหุ้นธนาคารกรุงไทย จำกัด (มหาชน) เข้าไปยังซุปเปอร์ โฮลดิ้ง ซึ่งคณะกรรมการนโยบายรัฐวิสาหกิจ (คนร.) หรือซุปเปอร์บอร์ด เตรียมจัดตั้งขึ้นเพื่อบริหารจัดการรัฐวิสาหกิจในตลาดหลักทรัพย์ โดยส่วนนี้อยู่ระหว่างการหาแนวทางการโอนและการชำระเงินให้กับกองทุนเพื่อการฟื้นฟูฯ ว่าซุปเปอร์บอร์ดจะมีแนวทางในการโอนและชำระเงินอย่างไร เพราะเงินส่วนนี้จะต้องนำไปชำระคืนหนี้เงินกู้ FIDF1 และ FIDF3,ผู้สื่อข่าวรายงานจากกระทรวงการคลังว่า สาเหตุที่หนี้กองทุนฟื้นฟูลดลงอย่างรวดเร็ว เนื่องจากกระทรวงการคลังได้ออก พ.ร.บ.กองทุนเพื่อการฟื้นฟูและพัฒนาระบบสถาบันการเงิน พ.ศ.2555 ซึ่งมีสาระสำคัญคือ สถาบันการเงินต้องนำเงินฝากในอัตรา 0.46% นำส่ง ธปท.เพื่อนำไปใช้ลดหนี้ที่เกิดขึ้นในช่วงวิกฤติเศรษฐกิจเมื่อปี 2540 โดยกองทุนเพื่อการฟื้นฟูฯ มีหนี้ประมาณ 1.392 ล้านล้านบาท ปรากฏว่าตั้งแต่ปี 2555 จนถึงปี 2558 สถาบันการเงินได้นำส่งเงินดังกล่าวเพื่อใช้หนี้เงินต้นและดอกเบี้ยได้อย่างต่อเนื่องและดีกว่า พ.ร.บ.เดิมที่ระบุว่าให้นำผลกำไรของ ธปท.มาใช้หนี้คืนเงินต้นกองทุนเพื่อการฟื้นฟูฯ ขณะที่ค่าดอกเบี้ยกระทรวงการคลังเป็นผู้รับภาระทั้งหมด.
กองทุนเพื่อการฟื้นฟูฯปลื้ม สิ้นเดือน มิ.ย.จ่ายคืนหนี้เงินกู้ FIDF1 และ FIDF3 ได้แล้วกว่า 227,000 ล้านบาท เชื่อจ่ายหมดได้ภายในปี 2573 หรือ 15 ปีข้างหน้า เร็วกว่ากำหนดถึง 6 ปี
ทีมข่าวเศรษฐกิจ,กองทุนเพื่อการฟื้นฟูฯ,ปรียานุช จึงประเสริฐ,ชําระต้นเงินกู้,ดอกเบี้ย,ค่าบริหารจัดการหนี้,พ.ร.บ.กองทุนเพื่อการฟื้นฟูฯ,ข่าว,ข่าวเศรษฐกิจ,ไทยรัฐฉบับพิมพ์